Hallgatói Tájékoztató az Alkotóhéttel kapcsolatos adminsztrációs feladatokról

Az Alkotóhét az Építészmérnöki Kar tavaszi munkarendjében szereplő, kari szintű, oktatást helyettesítő rendezvény, melyen való részvétel a Kar minden hallgatója számára (a diplomázókat kivéve) kötelező. Az Alkotóhét célja a hallgatók önálló alkotókészségének fejlesztése, látókörének bővítése, szemléletének formálása, és a megszerzett ismeretek gyakorlati jellegű bővítése. Az Alkotóhetet a Kar Tanszékei hirdetik meg és bonyolítják le, programjaikat a honlapjukon teszik közzé.

Az Alkotóhét szorosan kapcsolódik az "Építészet alapjai" BMEEPLAA202 (1. évf.), a "Középülettervezés 2." BMEEPKOA401 (2. évf.), a "Városépítészet 2." BMEEPUIA601 (3. évf.) illetve az osztatlan képzésen a "Komplex tervezés 1." (4. évf.) tantárgyakhoz. Az alább részletezett kivételektől eltekintve a hallgatóknak az évfolyamuk szerinti tantárgy keretein belül, a tantárgyfelelős Tanszék szervezésében kell az Alkotóhéten részt venni. Az Alkotóhét teljesítése a tantárgy teljesítésének feltétele mindazon hallgatók számára, akik az adott tárgyat felvették, igazolás nélküli távolmaradás esetén a tantárgy aláírása megtagadható. Az ezekhez a tantárgyakhoz kapcsolódó Alkotóhétre külön jelentkezni nem kell, de a szervező Tanszék az egyes csoportok/témák elosztása érdekében a saját honlapján közzétett szabályok alapján jelentkezési kötelezettséget írhat elő. Az Alkotóhét során elért eredményeket a Tanszék figyelembe veheti ezen tantárgyak érdemjegyének megállapításakor. Az osztatlan képzés során 4, míg a BSC képzésben 3 Alkotóhét teljesítendő, ez a diploma előfeltétele. Egy Tanszéken csak egy Alkotóhét teljesíthető.

A Kari Alkotóhéten a fentebb nem felsorolt tantárgyak felelős Tanszékein kívül a többi tanszékek is meghirdetnek (előzetes engedély alapján) speciális programokat, tanszékenként 20 fő részvételével. A speciális programokra való jelentkezés és kiválasztás szabályait a szervező Tanszékek a saját honlapjunkon teszik közzé. Ezek a hallgatók mentesülnek az alól a követelmény alól, hogy az Alkotóhetet a fent felsorolt tantárgyhoz kapcsolódóan kell teljesíteniük, de kötelességük erről értesíteni az évfolyamuknak megfelelő Tanszéket. Annak érdekében, hogy a hallgató a fent felsorolt tantárgy aláírásának feltételeit teljesíthesse, a speciális programot szervező Tanszék igazolást ad, a teljesített hallgatók listáját a fent felsorolt Tanszékek és a Dékáni Hivatal számára is megküldik. Ezen a listán szereplő hallgatók esetében a fent felsorolt tantárgyak alkotóheti követelményeit teljesítettnek kell tekinteni.

Ha a hallgató a fent felsorolt tantárgyakat teljesítette, akkor az Alkotóhetek teljesítését a diploma követelményeinek ellenőrzésekor vélelmezni kell, kivéve az alábbi esetet:

Amennyiben a hallgató a fent felsorolt tantárgyat az adott félévben fölvette, de az Alkotóhetet rendkívüli körülmény miatt nem tudja teljesíteni, akkor a Neptun 999 sz. (Egyéb kérések) típusú kérvényben kérvényeznie kell, hogy az Alkotóhetet a tantárgytól eltérő időpontban és/vagy Tanszéken teljesíthesse. A kérvényt alapos indoklás esetén a tantárgyfelelős Tanszék véleménye alapján a KTB engedélyezi, ami a Neptun rendszerbe hivatalos bejegyzésként bevezetésre kerül (eseti felmentés). Ebben az esetben a hallgatónak a diploma feltételéül a hiányzó Alkotóhetet a későbbiekben egyedi bejelentkezéssel kell teljesíteni, és az erről szóló tanszéki igazolással kérvényezni, hogy a teljesítés a Neptunba hivatalos bejegyzésre kerüljön.

Abban az esetben, ha a hallgató nincs a fent felsorolt tantárgyon (pl. hiányzó előkövetelmény miatt), de az adott félévben az Alkotóhetet teljesíteni szeretné, akkor ezt az adott Tanszék felé jeleznie kell. A tantárgy elfogadásához az igazolást meg kell szereznie, és ennek birtokában a tantárgy tényleges felvételekor be kell mutatnia. Egy igazolás csak egyszer használható fel.

 összeállította: Dobszay Gergely odh.